b'\n_START_ARTICLE_\nLektor v Ljubljani\n_START_PARAGRAPH_\nLektor v Ljubljani je roman nem\xc5\xa1kega pisatelja Gerta Hofmanna. Roman je prvi\xc4\x8d iz\xc5\xa1el leta 1980 v Avstriji z naslovom Die Fistelstimme, v slovenskem prevodu Antona Janka pa dve leti kasneje. Avtor je roman napisal v \xc4\x8dasu, ko je tudi sam slu\xc5\xbeboval kot predavatelj na Filozofski fakulteti v Ljubljani._NEWLINE_Roman je razdeljen trinajst poglavij, \xc5\xa1tevilo trinajst lahko simbolizira tudi nesre\xc4\x8dno usodo literarnih likov. Samo besedilo pa je \xc4\x8dlenjeno na dalj\xc5\xa1e odstavke. Celotno dogajanje zajema dva dneva, dogajalni kraj je Ljubljana, ki pa je v romanu postvljen v ozadje in nima vpliva na razvoj pripovedi._NEWLINE_S svojimi motivnimivi prvinami se pribli\xc5\xbeuje univerzitetnemu romanu, vendar besedilu primanjkuje kritike univerzitetnega re\xc5\xbeima._NEWLINE_Hofmann se v romanu dotakne dr\xc5\xbeavnoureditvenih, geografskih, meteorolo\xc5\xa1kih, demografskih, zgodovinskih, urbanisti\xc4\x8dnih, energetskih, psiholo\xc5\xa1kih, filozofskih, socialnih, jezikovnih, \xc5\xa1tudijskih, pedago\xc5\xa1kih, akademskih in kulinar\xc4\x8dnih sfer slovenskega prostora.\n_START_SECTION_\nOsebe\n_START_PARAGRAPH_\nV romanu nastopajo lektor, ki je tudi pripovedovalec, dekan, \xc5\xa1tudent Ilc, star partizan in drugi obrobni liki. V ospredju je dialog, ki se odvija med lektorjem in drugimi literarnimi liki._NEWLINE_Za nekatere v romanu omenjene osebe, lahko najdemo povezavo z resni\xc4\x8dnostjo. V romanu lahko prepoznamo takratnega dekana Dragotina Cvetka, profesorja Du\xc5\xa1ana Pirjevca itd. Te osebe so v romanu literarizirane in nekoliko zakrite.\n_START_SECTION_\nLektor\n_START_PARAGRAPH_\nGlavni literarni lik je brezimni lektor, vse ostale osebe pa so le njegove komplementarne ali pa zrcalne podobe. Lektor pride v Ljubljano predavat, vendar do tega ne pride, saj se \xc5\xbee naslednji dan odide iz Ljubljane._NEWLINE_Lektorju se dolo\xc4\x8deni kraji in osebe \xc5\xa1e zdijo znani, \xc4\x8deprav je prvi\xc4\x8d v Ljubljani. V njih odkriva ali pa nanje prena\xc5\xa1a posamezne dele svoje lastne du\xc5\xa1evnosti. Je razcepljen na celo vrsto obrobnih jazov in ni opis le enega \xc4\x8dloveka, temve\xc4\x8d je ta \xc4\x8dlovek predstavnik velikega dela \xc4\x8dlove\xc5\xa1tva.\n_START_SECTION_\n\xc5\xa0tudent Ilc\n_START_PARAGRAPH_\n\xc5\xa0tudent Ilc je lektor sam, je projekcija lektorjeve lastne osebnosti na Ilca. Lektor in Ilc sta si podoba tudi pri opravljanju izpitov. Tudi lektor je neko\xc4\x8d imel samo \xc5\xa1e eno mo\xc5\xbenost, da opravi izpit od katerega je odvisno njegovo nadaljnjo \xc5\xbeivljenje. Prav tako se Ilc znajde pred izpitom iz nem\xc5\xa1\xc4\x8dine. \xc4\x8ce ga ne bo opravil bo napravil samomor (na koncu ga tudi naredi).'